《虾蟆碚》
宋代·李石

水晶宫中玉虾蟆，多年栖息嫦娥家。
忍饥不及一夜啗明月，天帝怒尔谪下三峡脚手犹爬沙。
婪酣大肚饱清气，但见琼流珠液百尺垂唅呀。
峡人只作泉水看，不知元和漱咽犹是月之华。
从来至味不可说，陆羽只作第四夸。
可怜提瓶肥羜子，强饮百斛莫救肝胆邪。
我闻老蟾之酥乃仙药，能使风草化作黄金芽。
何如闭口自润泽，换尔丑质生角牙。
会当骑尔却上月宫去，下看桑海渺渺凌苍霞。

作者简介：李石。少负才名，既登第，任大学博士，出主石室，就学者如云。蜀学之盛，古今鲜俪。后卒成都，时作山水小笔，风调远俗。卒年七十外。